බැලූම්මහර හංදියේ පිහිටි මහල් ගොඩනැගිල්ලක කොරිඩෝවක් මතට එක් මාධ්‍යවේදියෙක් නැංගේය. එතැන ඇති පුවරුවකට මුවාවෙමින් ඔහු සිදුවන දේ බලා සිටියේය. තවත් මාධ්‍යවේදියෙක් එතැනට දුවගෙන ආවේය. ඔහු බිම බඩගාගෙන ගොස් පුවරු අස්සෙන් සිද්ධිය ඡුායාරූප ගත කරමින් තම රාජකාරිය සිදු කළේය. වැඩි වෙලා ගත වූයේ නැත. ඔවුන් කොරිඩෝවේ සිටිනවා ආරක්‍ෂක අංශ දකින්නට ඇත. එම ගොඩනැගිල්ල අසලටද කිහිප දෙනෙක් ආහ. අසල ඇති කාමරයක සිටි කතක් බියෙන් පහළට බහින්නට හදනවා දුටු මාධ්‍යවේදියෙක් ‘අක්කේ මේ බෑග් එකේ කැමරාව තියනවා. ඔයාලා බෑග් ගෙනිච්චොත් බලන එකක් නෑ. මේක මට පහළට ගිහින් දෙන්න’ යැයි කීය. ‘අම්මෝ් බෑ. කැමරා තියන අය හොයනවා. ඒක කරන්නනම් බෑ’ ඇගේ පිළිතුර විය. කොරිඩෝව දිගේ පිටුපසට ගොස් බිමට පැනගත් මාධ්‍යවේදීන් දෙදෙනා අසළ ඇති කුඩා කාමරයකට රිංගුවේය. එහි සිටි යුවළක් ඔවුන් ඇතුළට ආ පසු දොර වසා ගත්හ. බැලූම්මහර ගැටුම අවසන් වන තෙක් ඔවුනට ආරක්‍ෂාව හිමි විය.